Rīgā, 2024.gada 18.aprīlī

Ernsta Glika Alūksnes Valsts ģimnāzijas skolēnu vecākiem

Cienījamie vecāki!

Akreditācijas ekspertu komisija izsaka pateicību par sniegto atbalstu izglītības iestādes akreditācijā!

Paldies arī tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu.

Šobrīd, kad akreditācija ir noslēgusies, akreditācijas komisijas vārdā vēlos jūs informēt par tās rezultātiem.

Ernsta Glika Alūksnes Valsts ģimnāzija ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, kvalitātes vērtējuma līmenis ir “ļoti labi”, bet “Kvalitatīvas mācības” un “Iekļaujoša vide” – “Labi’, savukārt direktores darbs kvalitātes jomā “Laba pārvaldība” tiek vērtēts ar kvalitātes vērtējuma līmeni “Ļoti labi” [[1]](#footnote-1), kas nozīmē, ka nepieciešamo pārmaiņu ieviešana ir skolas stiprā puse.

Akreditācijas novērtējuma kopsavilkums:

|  |  |
| --- | --- |
| **Joma** | **Kvalitātes vērtējuma līmenis** |
| Atbilstība mērķiem | Ļoti labi |
| Kvalitatīvas mācības | Labi |
| Iekļaujoša vide | Labi |
| Laba pārvaldība | Ļoti labi |

Ernsta Glika Alūksnes Valsts ģimnāzijas stiprās puses:

* Izglītības iestādē ir iespēja kā specializēto kursu izvēlēties – jūrniecības izglītības pamati, kas palīdz izglītojamiem sagatavoties jūrniecības konkursam “Enkurs”, kurā gūst godalgotas vietas, uzlabo fizisko sagatavotību, pilnveido zināšanas par drošību, kā arī nodrošina iespēju paplašināt zināšanas un interesi par jūrniecību.
* Izglītības iestādes pedagogiem ir izveidota sistēmiska sadarbība starp izglītības iestādēm un dažādu priekšmetu kolēģiem, plānojot un vadot starpdisciplinārās stundas, iekļaujot arī karjeras izglītību mācību un audzināšanas procesā, kā arī izveidojot plašu sadarbības partneru loku ārpus izglītības iestādes.
* Profesionāla, uz sadarbību vērsta vadības komanda, demokrātiska un atvērta iestādes pārvaldība, izglītības iestāde, kura ir atvērta inovāciju ieviešanai, tādējādi nodrošinot pārmaiņu ieviešanas procesu un veicinot izglītības iestādes attīstību.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi:

* Pilnveidot sistēmu, kas lielākajai daļai izglītojamo ikdienas izglītības procesā nodrošinātu sasniegt labus mācību rezultātus (vidēji 7 balles un augstāk).
* Lai iegūtu precīzākus datus par izglītojamo izpratni apgūstot jaunas zināšanas un prasmes, pilnveidot mācīšanas un mācīšanās procesu- mācību stundās realizēt individualizētu, diferencētu un personalizētu pieeju, jēgpilni izmantot tehnoloģijas, dažādot atgriezeniskās saites sniegšanu ikdienas mācību darba procesā, kā arī iekļaujot procesa un pašregulācijas dimensiju, vienlaikus palielinot izglītojamo savstarpēji sniegtas atgriezeniskās saites apjomu.

Akreditācijas ekspertu komisija, veicot savu darbu, izmantoja šādas metodes:

* Intervijas un sarunas ar izglītības iestādes vadītāju, vadītāja vietniekiem, pedagogiem, izglītības iestādes dibinātāja pārstāvjiem, izglītojamajiem, izglītojamo vecākiem, atbalsta personālu.
* 8 mācību stundu vērošana.
* Izglītības iestādes apskate.
* Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma e–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības noteikumi, aptauju rezultāti).
  + Situāciju analīze par pedagoģijas un izglītības iestādes aktuālās darbības jautājumiem.
  + Tīmekļvietnes un komunikācijas sociālajos medijos izpēte.

Lai sekmīga jums turpmākā sadarbība ar skolas vadību un pedagogiem!

Akreditācijas ekspertu komisijas vadītāja Inita Ozoliņa

1. *Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”.* [↑](#footnote-ref-1)